b'\n_START_ARTICLE_\nVeimaro trikampis\n_START_SECTION_\nIstorija\n_START_PARAGRAPH_\nForumo pavadinimas kil\xc4\x99s nuo Veimaro miesto, kur pirm\xc4\x85 kart\xc4\x85 1991\xc2\xa0m. rugpj\xc5\xab\xc4\x8dio 28\xe2\x80\x9329 d. \xc4\xafvyko susitikimas tarp Lenkijos u\xc5\xbesienio reikal\xc5\xb3 ministro\xc2\xa0\xe2\x80\x93 Krzysztofo Skubiszewskio, Vokietijos u\xc5\xbesienio reikal\xc5\xb3 ministro\xc2\xa0\xe2\x80\x93 Hanso-Dietricho Genschero ir Pranc\xc5\xabzijos u\xc5\xbesienio reikal\xc5\xb3 ministro\xc2\xa0\xe2\x80\x93 Rolando Dumas, pavadinimo. Veimaro trikampis did\xc5\xbeiausi\xc4\x85 reik\xc5\xa1m\xc4\x99 tur\xc4\x97jo Lenkijai, nes akcentavo pastarosios priklausomyb\xc4\x99 Vakar\xc5\xb3 pasauliui. Veimaro trikampio \xc5\xa1alys r\xc4\x97m\xc4\x97 Lenkijos integracij\xc4\x85 su ES strukt\xc5\xabromis ir NATO, Lenkija gal\xc4\x97jo vystyti dvi\xc5\xa1alius prekybos santykius ir sukurti tinkamas s\xc4\x85lygas investicijoms. Tuo tarpu, Pranc\xc5\xabzija ir Vokietija sustiprino savo \xc4\xaftak\xc4\x85 Vidurio Europoje ir prad\xc4\x97jo skatinti demokratinius procesus Vidurio ir Ryt\xc5\xb3 Europos \xc5\xa1alyse. Iki 2004\xc2\xa0m. Veimaro trikampis r\xc4\x97m\xc4\x97 Vidurio ir Ryt\xc5\xb3 Europos \xc5\xa1ali\xc5\xb3 pastangas \xc4\xafstoti \xc4\xaf Europos S\xc4\x85jung\xc4\x85._NEWLINE_Veimaro trikampio suk\xc5\xabrim\xc4\x85 nul\xc4\x97m\xc4\x97 tai, kad Lenkijoje buvo suformuota pirmoji nekomunistin\xc4\x97 vyriausyb\xc4\x97 Vidurio ir Ryt\xc5\xb3 Europoje bei pad\xc4\x97jo efektyvi u\xc5\xbesienio reikal\xc5\xb3 ministerijos, kuriai vadovavo Krzysztof Skubiszewski, veikla. Jis sugeb\xc4\x97jo u\xc5\xbetikrinti Lenkijos dalyvavim\xc4\x85 Pary\xc5\xbeiaus konferencijoje, kuri buvo \xe2\x80\x9edu plius keturi pokalbi\xc5\xb3\xe2\x80\x9c dalimi ir kuri atv\xc4\x97r\xc4\x97 keli\xc4\x85 Vokietijos suvienijimui._NEWLINE_Veimaro trikampio bendradarbiavimas prasid\xc4\x97jo nuo u\xc5\xbesienio reikal\xc5\xb3 ministr\xc5\xb3 susitikim\xc5\xb3, o po to peraugo \xc4\xaf gynybos, teisingumo, finans\xc5\xb3, socialin\xc4\x97s apsaugos ir darbo ministr\xc5\xb3 susitikimus. Nuo 1998\xc2\xa0m. prasid\xc4\x97jo Veimaro trikampio valstybi\xc5\xb3 vadov\xc5\xb3 susitikimai. Be to, pl\xc4\x97tojosi bendradarbiavimas tarp Veimaro trikampio \xc5\xa1ali\xc5\xb3 nevyriausybini\xc5\xb3 organizacij\xc5\xb3, akademin\xc4\x97s ir kult\xc5\xabrin\xc4\x97s bendruomen\xc4\x97s bei lokali\xc5\xb3 bendruomeni\xc5\xb3.'